Document ID: 31993D0236

ΑΠΟΦΑΣΗ ΤΗΣ ΕΠΙΤΡΟΠΗΣ της 29ης Απριλίου 1993 για την παροχή άδειας στη Γαλλική Δημοκρατία να εφαρμόσει μέτρα διασφάλισης στις εισαγωγές μπανανών καταγωγής κρατών της Αφρικής, της Καραϊβικής και του Ειρηνικού (κράτη ΑΚΕ) (Το κείμενο στη γαλλική γλώσσα είναι το μόνο αυθεντικό)
(93/236/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την τέταρτη σύμβαση ΑΚΕ-ΕΟΚ (1) που υπογράφηκε στη Λομέ στις 15 Σεπτεμβρίου 1989, που στο εξής καλείται "η σύμβαση", και ιδίως το άρθρο 177 και το άρθρο 178, παράγραφος 3,
Εκτιμώντας:
ότι το πρωτόκολλο αριθ. 4 της σύμβασης καθώς και ο κανονισμός (ΕΟΚ) αριθ. 3705/90 του Συμβουλίου (2) καθορίζουν, αντίστοιχα, την εφαρμογή και τις λεπτομέρειες εφαρμογής των μέτρων διασφάλισης που προβλέπονται στη σύμβαση-
ότι, στις 23 Απριλίου 1993, η γαλλική κυβέρνηση υπέβαλε στην Επιτροπή των Ευρωπαϊκών Κοινοτήτων αίτηση δυνάμει του άρθρου 178 παράγραφος 3 της σύμβασης προκειμένου να της επιτραπεί να περιορίσει τις εισαγωγές μπανανών καταγωγής κρατών ΑΚΕ-
ότι οι γαλλικές αρχές τόνισαν την ύπαρξη, κατά τις τελευταίες εβδομάδες, κατάστασης αποσταθεροποίησης στη γαλλική αγορά λόγω των ποσοτήτων μπανανών καταγωγής κρατών ΑΚΕ, οι οποίες δημιουργούν πλεόνασμα σε συνάρτηση με την ικανότητα απορρόφησης της αγοράς και τις παραδοσιακές αποστολές-
ότι οι επιπλέον πληροφορίες που ζήτησε η Επιτροπή επιβεβαίωσαν πράγματι ότι σημειώθηκε σημαντική πτώση των τιμών κατά τη διάρκεια των τελευταίων εβδομάδων όχι μόνο στην αγορά κατανάλωσης αλλά κυρίως στο επίπεδο των τιμών κατά την αναχώρηση από τον τόπο παραγωγής- ότι ακολούθησαν εξαιρετικές δυσκολίες εμπορίας των μπανανών Γουαδελούπης και Μαρτινίκας που είναι πιθανό να επιφέρουν υποβάθμιση αυτού του τομέα δραστηριότητας των εν λόγω περιοχών-
ότι η εξαιρετικά κρίσιμη χρηματοπιστωτική κατάσταση που απορρέει για τους παραγωγούς των περιοχών αυτών δικαιολογεί τη λήψη μέτρων έκτακτης ανάγκης-
ότι, για τους λόγους αυτούς, κρίνεται σκόπιμο να επιτραπεί στη Γαλλική Δημοκρατία να λάβει μέτρα για τη σταθεροποίηση της αγοράς-
ότι τα εν λόγω μέτρα πρέπει να είναι περιορισμένης έκτασης ώστε να διαταράξουν το ελάχιστο δυνατόν το εμπόριο μεταξύ της Κοινότητας και των κρατών ΑΚΕ και η ισχύς τους πρέπει να περιορισθεί σε ό,τι είναι απολύτως απαραίτητο προκειμένου να αντιμετωπισθούν οι δυσκολίες που ενέσκηψαν- ότι κρίνεται στο εξής σκόπιμο να διατηρηθεί η παραδοσιακή ροή των συναλλαγών μεταξύ της Γαλλίας και των κρατών ΑΚΕ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Παρέχεται η άδεια στη Γαλλική Δημοκρατία να περιορίσει στο έδαφός της, κατά τη διάρκεια των μηνών Μαΐου και Ιουνίου 1993, τις εισαγωγές νωπών μπανανών που υπάγονται στον κωδικό ΣΟ ex 0803 00 10, καταγωγής κρατών ΑΚΕ, στο επίπεδο των ποσοτήτων που εισάγονται από τις χώρες αυτές τους ίδιους μήνες κατά τη διάρκεια των τριών τελευταίων ετών.
Άρθρο 2
Η Γαλλική Δημοκρατία κοινοποιεί στην Επιτροπή τα λαμβανόμενα μέτρα κατ' εφαρμογήν της παρούσας απόφασης.
Άρθρο 3
Η παρούσα απόφαση μέχρι τις 30 Ιουνίου 1993.
Άρθρο 4
Η παρούσα απόφαση απευθύνεται στη Γαλλική Δημοκρατία.
Βρυξέλλες, 29 Απριλίου 1993.

Labels: 3
18
17